CELEX: 62010TN0063
Language: bg
Date: 2010-02-10 00:00:00
Title: Дело T-63/10: Жалба, подадена на 10 февруари 2010 г. — Jurašinović/Съвет

1.5.2010   
            
            
               BG
            
            
               Официален вестник на Европейския съюз
            
            
               C 113/50
            
         Жалба, подадена на 10 февруари 2010 г. — Jurašinović/Съвет
   (Дело T-63/10)
   2010/C 113/81
   Език на производството: френски
   
      Страни
   
   
      Жалбоподател: Ivan Jurašinović (Анже, Франция) (представител: N. Amara-Lebret, avocat)
   
      Ответник: Съвет на Европейския съюз
   
      Искания на жалбоподателя
   
   
               —
            
            
               да се отмени решението от 7 декември 2009 г., с което на жалбоподателя е отказан достъп до следните документи:
               
                           —
                        
                        
                           решенията на Съвета за изпращане на Международния наказателен съд за бивша Югославия на документите, които този съд е поискал да му бъдат предоставени в рамките на процеса срещу Готовина,
                        
                     
                           —
                        
                        
                           съществуващата във връзка с този процес кореспонденция между институциите на ЕС и Международния наказателния съд за бивша Югославия (заедно с приложенията, ако има такива), и по-конкретно първоначалните искания, направени както от Международния наказателния съд за бивша Югославия, така и от адвокатите на г-н Готовина,
                        
                     
         
               —
            
            
               да се осъди Съветът на ЕС — Генерален секретариат, да разреши електронния достъп до всички искани документи,
            
         
               —
            
            
               да се осъди Съветът на ЕС да заплати на жалбоподателя сума в размер на 2 000 EUR без ДДС или 2 392 EUR с ДДС като разноски по производството, заедно с лихви съгласно лихвения процент на ЕЦБ към датата на подаване на жалбата.
            
         
      Правни основания и основни доводи
   
   С настоящата жалба жалбоподателят иска отмяна на решението на Съвета от 7 декември 2009 г., с което му се отказва достъп до решенията на Съвета за изпращане на Международния наказателен съд за бивша Югославия (МНСЮ) на документите, които този съд е поискал да му бъдат предоставени в рамките на процеса срещу Готовина, и до съществуващата във връзка с този процес кореспонденция между институциите на Европейския съюз и Международния наказателния съд за бивша Югославия (заедно с приложенията, ако има такива), и по-конкретно първоначалните искания, направени както от Международния наказателния съд за бивша Югославия, така и от адвокатите на г-н Готовина.
   В подкрепа на жалбата си жалбоподателят изтъква четири правни основания, изведени от:
   
               —
            
            
               грешка при прилагане на правото, доколкото Съветът отказал достъп до документите на основание член 70B от Правилника за производството и доказването на МНСЮ, въпреки че тази разпоредба не била приложима,
            
         
               —
            
            
               липса на засягане на защитата на съдебните процедури и правните становища в съответствие с член 4, параграф 2, трето тире от Регламент № 1049/2001 (1), доколкото това изключение се отнасяло до защитата на съдебните процедури на Европейския съюз и на държавите членки, а не на съдебна процедура пред Международния наказателен съд за бивша Югославия, която процедура е извън юрисдикцията на ЕС,
            
         
               —
            
            
               липса на засягане на защитата на обществения интерес по отношение на международните отношения съгласно член 4, параграф 1, буква a), трето тире от същия регламент,
            
         
               —
            
            
               съществуването на по-висш обществен интерес съгласно член 4, параграф 2, трето тире от посочения Регламент 1049/2001, тъй като жалбоподателят искал да му бъдат предоставени въпросните документи, за да упражни правата си по дело T-465/09. Това искане било в съответствие с правото на достъп до правосъдие и правото на справедлив съдебен процес пред европейската юрисдикция. Освен това конфликтът, до който се отнасяли тези документи, приключил през 1995 г.
            
         
      (1)  Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, стр. 43; Специално издание на български език, 2007 г., глава 1, том 3, стр. 76).